Die Verenigde State se nasionale rugbyspan (Engels: United States national rugby union team) is die nasionale rugbyspan van die Verenigde State en verteenwoordig dié land tydens internasionale wedstryde (toetswedstryde). Dié span dra die bynaam “die Arende” (the Eagles), afgelei van die Verenigde State se nasionale dier, die Amerikaanse seearend (Haliaeetus leucocephalus). Rugby word in die Verenigde State deur VSA Rugby (Engels: USA Rugby, USAR), wat in 1975 gestig is, geadministreer. Die Verenigde State word as die naasbeste rugbyspan in die Amerikas beskou (ná Argentinië) en deur Wêreldrugby as ’n vlak twee-span erken. Die Verenigde State se nasionale rugbyspan is tans (Augustus 2021) 16de op Wêreldrugby se wêreldranglys gelys. Een voormalige Amerikaanse rugbyspeler is in Wêreldrugby se Heldesaal opgeneem. Die Verenigde State het in 1912 hul internasionale rugbydebuut teen Australië gemaak. Tot rugby se terugkeer na die Olimpiese Spele tydens die Olimpiese Somerspele 2016 was die Verenigde State die titelhouers van die Olimpiese rugbykampioenskap, nadat hulle hul enigste teenstander tydens die Olimpiese Somerspele 1920 verslaan en tydens die Olimpiese Somerspele 1924 hul titel suksesvol verdedig het.